Després de l'Onzena Batalla de l'Isonzo, malgrat que els italians no havien aconseguit avançar en profunditat, la situació de l'exèrcit austrohongarès era precària. El cap d'estat major alemany, Erich Ludendorff, decidí enviar tropes a la zona, malgrat l'oposició de von Hötzendorf, que volia demostrar que les tropes austríaques podien ser tan efectives com les alemanyes. Les tropes alemanyes començaren a arribar de forma important a partir de juliol de 1917, moment en què Ludendorff pogué retirar tropes del front oriental després del fracàs rus en l'Ofensiva Kérenski. A part de la millora en moral, material i subministraments, les tropes alemanyes introduïren les noves tàctiques d'infiltració del general Oskar von Hutier, assajades amb èxit en l'atac a Riga, i ajudaren a planificar una nova ofensiva per a la tardor.